फोंडेंः धारबांदोडें म्हालांत बिरेस्तारा सगळ्यो आंगणवाडी केंद्रां चालू दवरिल्ल्यान पालकांनी अजाप उक्तायलां.
 गोंयांत बिरेस्तारा उटंगराच्या पावसाची शक्यताय आशिल्ल्यान रॅड अलर्ट जाहीर केल्लो. हे फाटभुंयेर शिक्षण खात्यान सगळ्यो शिक्षणीक संस्था बिरेस्तारा बंद दवरपाचो आदेश दिल्लो. आदेश मेळूंक नाशिल्ल्यान म्हालांतल्यो सगळ्यो आंगणवाडी चालू दवरिल्ल्याचो दावो मुख्य सेविकेन केला.
 उटंगराच्या पावसाची शक्यताय आशिल्ल्यान शिक्षण खात्यान बिरेस्तारा सगळ्या शिक्षणीक संस्थांक सुटी जाहीर केल्ली. ते संबंदीचो आदेश बुधवारा जाहीर केल्लो. पूण धारबांदोडें म्हालांतल्यो सगळ्यो आंगणवाडी केंद्रां बिरेस्तारा चालू दवरिल्ल्यो. ताका लागून म्हालांतल्या लोकां मदीं हो चर्चेचो विशय जाला. सकाळीं खूबश्या सेविकांनी मुख्य सेविकेक मॅसेज धाडून सुटी आशिल्ल्याचें नदरेक हाडून दिल्लें. पूण कसचो आदेश मेळूंक नाशिल्ल्यान सगळ्यांनी आंगणवाडी केंद्रांत हाजीर रावपाचो आदेश मुख्य सेविकेन दिलो. तशेंच मोबायलाचेर व्हायरल जाल्लो मॅसेज बनावट आशिल्ल्याचें सांगपाक मुख्य सेविका विसरूंक ना. ताका लागून सुटी आसून लेगीत म्हालांतल्या सगळ्या सेविकांक आनी मजतनिसांक आंगणवाडी केंद्रांत हाजीर रावचें पडलें. शिक्षण खात्यान सुटी जाहीर केल्ल्यान खूबशा वाठारांतल्या पालकांनी बिरेस्तारा भुरग्यांक आंगणवाडी केंद्रांत धाडूंक नाशिल्लें, पूण आंगणवाडी केंद्रांत सेविका आनी मजतनीस आयिल्ल्यान कांय जाणांनी उपरांत भुरग्यांक आंगणवाडींत धाडलीं. जाल्यार चडशा आंगणवाडी केंद्रांतल्या भुरग्यांक दनपारां 12 वरांचेर घरा धाडलीं.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 